Vnsen fruntlicken grote myt vormoge alles guden to vorn. Ersamen vorsichtigen leuen heren vnd bysunderen guden vrundes, wy bogeren juwer ersamen vorsichticheit to wettende, dat vor vns ys gewest in sittende ra&#x0364;de vnse leue mede borgher Hans Mandrow geheten, goldsmed, sick boclagende wo dat myt jw in Got vorstoruen sy syn vader Hinrick Mandrow vnd hebbe nagelaten eynen hoff vnder deme korten Do&#x0364;mberghe, dar nw tor tyd de Vroudenrikesche jnne wont, vnd se hebbe sick des haues vnderwunden buthen sinen hete vnd en heuet dar nyne renthe van vntfangen, vnd he enweet nicht wo se by den hoff gekomen sy. Warvmme, ersamen leuen heren vnd bisunderen guden ffrunds, js vnse vruntlicke bogher van jw, gy vnsen medeborger willen helppen to rechte vnd lathen eme recht wederuaren, dat se eme boscheit do van deme vorgescreuen houe vnd renthen wo se dar by gekomen sy; vorschulden wy altyd gherne thegen jw vnd de juwe in gelicken vnd an[d]eren, Gode gesunth beuolen in sineme denste. Gescreuen to Abo des naesten dinxtedages na der hilligen drey konnynghe dage a° lxxxv. Borghermestere vnd radmenne der stad Abo. Adress: Den ersamen vnd vorsichtighen borghermesteren vnd radmannen der stad Reuel, vnsen guden frunden.